“ปอนด์ รุ่งรัตน์” ศัลยกรรมเปลี่ยนชีวิต จากวันที่ไม่มีแม้ข้าวจะกิน สู่จุดที่งานล้นไม่หยุด

หลังหายหน้าจากวงการไปช่วงหนึ่ง ปอนด์ รุ่งรัตน์ ดวงขวัญ กลับมาปรากฏตัวอีกครั้งในพิธีบวงสรวงละครใหม่ของสถานีโทรทัศน์ Thai PBS โดยมีชื่อของเธอเป็นหนึ่งในนักแสดงนำของละครเรื่อง “แซนดี้ ครูแสนดี” ซึ่งเจ้าตัวได้เปิดใจเล่าชีวิตที่พลิกผันอย่างหนักหน่วงในช่วงหลายปีที่ผ่านมา ตั้งแต่วิกฤตโควิดที่ทำให้เธอกลายเป็นคนไร้บ้าน ไร้งาน ไม่มีเงิน ไม่มีแม้แต่ข้าวจะกิน และต้องกลายเป็นผู้ดูแลคนในครอบครัวที่ป่วย ทั้งแม่และพี่ชาย

เธอเล่าว่าวิกฤตชีวิตเริ่มต้นเมื่อคนรอบตัวล้มป่วย รายได้ที่เคยมีหายไปหมด จากการเป็นเจ้าหนี้กลับกลายเป็นลูกหนี้ที่ต้องดิ้นรนเพื่อให้ชีวิตไปต่อได้ บางช่วงต้องเร่ร่อน เปลี่ยนที่อยู่ไปเรื่อยเพราะไม่มีบ้านเป็นหลักแหล่ง แม้พยายามย้ายไปต่างจังหวัดเพื่อประหยัดค่าใช้จ่าย แต่สุดท้ายก็ต้องกลับมาเช่าบ้านในกรุงเทพฯ เพราะต้องเดินทางดูแลแม่ที่ป่วยเป็นโรคซึมเศร้า

View this post on Instagram

A post shared by Pound RungRat (@pound_rungrat)

แม้ชีวิตจะติดลบ แต่ปอนด์ก็ไม่ยอมแพ้ เธอรับจ้างขายกางเกงยีนส์ตามตลาดนัด และอาศัยแรงใจจากพี่ชายและเพื่อนพ้องในวงการ โดยเฉพาะ “พี่ท็อป-พี่ไทด์” ที่เข้ามาช่วยดูแลแม่ในช่วงที่เธอล้มป่วยหนัก เธอบอกว่ามันเป็นช่วงชีวิตที่เจ็บปวดที่สุด ไม่ใช่แค่ร่างกาย แต่คือความรู้สึกของการไม่มีที่ยืน

ทว่าแสงสว่างกลับฉายเข้ามาอย่างไม่คาดฝัน เมื่อคลินิกเสริมความงามแห่งหนึ่งติดต่อให้เธอไปรีวิวศัลยกรรม หลังจากตัดสินใจทำทั้งใบหน้า ตั้งแต่ดึงหน้า ดึงคอ ฉีดไขมันหน้าผาก แก้จมูก และเก็บถุงใต้ตา เพียงไม่ถึงสองสัปดาห์ งานในวงการก็หลั่งไหลเข้ามาอย่างไม่ขาดสาย

View this post on Instagram

A post shared by Pound RungRat (@pound_rungrat)

ปอนด์เผยว่าศัลยกรรมครั้งนี้เหมือนเป็นการเปลี่ยนโหงวเฮ้งชีวิตใหม่ ทั้งความรู้สึกและพลังงานภายในใจ เธอรู้สึกสดใสและมั่นใจมากขึ้น ซึ่งส่งผลต่อโอกาสที่เข้ามาไม่หยุด ปัจจุบันเธอมีทั้งงานแสดง พิธีกร รวมถึงมีช่องทางสร้างรายได้จากการถือลิขสิทธิ์เพลงและหนัง ที่มีต่างประเทศเข้ามาติดต่อขอนำไปต่อยอด สร้างรายได้ก้อนโตอย่างไม่คาดฝัน